Nuwe leerstoel Nederlands in Suid-Afrika bevorder taal- en kulturele bande - Afrikaans.com
Daar word reeds geruime tyd gepraat oor ’n Nederlandse leerstoel in Suid-Afrika. In oorleg met vennootinstellings in die Kaap, onder andere die Universiteit van die Wes-Kaap en die Universiteit Stellenbosch, die Nederlandse Taalunie en universiteite in die Lae Lande, is daar ’n behoeftebepaling gedoen en is die leerstoel, Nederlands – meertalige perspektief en kulturele diversiteit, nou tot stand gebring en sal die projek in die 2020-2021 akademiese jaar van stapel gestuur word.
Nuwe geleenthede …
Hierdie leerstoel sal nuwe geleenthede vir navorsers en studente skep. Die besoekende dosent, verbonde aan ’n Nederlandse of Belgiese universiteit en wat spesialiseer in taalkunde, letterkunde of geskiedenis, sal tydens ’n semester werkswinkels aanbied en studieleiding (proefskrifte) gee.
Belangstelling in Nederlands
Navorsing het getoon dat Nederlands nie net onder druk in Nederlandse universiteite is nie. Ook In Suid-Afrika krimp die departemente Afrikaans en Nederlands jaarliks. Die aanstelling van ’n gasdosent uit die Lae Lande, in oorleg met die onderskeie departemente in Suid-Afrika, sal die huidige raamwerk versterk. Sodoende sal die belangstelling in Nederlands aan Suid-Afrikaanse universiteite gestimuleer word deur die Nederlandse letterkunde en taalkunde in ’n internasionale perspektief te plaas.
Dialoog tussen Suid-Afrika en die Lae Lande
Die besoekende dosent is verbonde aan die UWK en Stellenbosch en sal tydens sy/haar verblyf aangemoedig word om aan literêre en kunstefeeste deel te neem om sodoende by die kulturele lewe in Suid-Afrika betrek te word. Die leerstoel het verder ten doel om dialoog tussen Suid-Afrika en die Lae Lande te bevorder, veral ten opsigte van taal, letterkunde, kultuur en geskiedenis. Daarbenewens word Afrikastudies, departemente Engels, kultuurstudies, tale en kulture en navorsingsgroepe in kultuur en diversiteit by die inisiatief betrek. Die leerstoel is dus meer as net ’n amp op die gebied van Nederlandse studies, hoewel die vertrekpunt Nederlandse taal en letterkunde is.
Verdere studie in Nederland
Benewens dosente, kry Suid-Afrikaanse studente ook die geleentheid om vir ’n semester aan ’n Nederlandse of Vlaamse universiteit te studeer danksy die finansiële steun van die Suid-Afrikaanse Vereniging vir Neerlandistiek (SAVN) en die Stigting Zuid-Afrikahuis Nederland.
Lees meer oor die SAVN hier